Predkladacia správa
 
Správa z kontroly plnenia úloh z uznesení vlády SR splatných v  II. štvrťroku 2002, so zameraním na plnenie úlohy B.2. uznesenia vlády SR č. 780/1996, týkajúcej sa dostavby, resp. výstavby medzinárodných terminálov kombinovanej dopravy a úlohy B.18. uznesenia vlády SR č. 266/1997 o vytvorení podmienok pre zriadenie cestného hraničného priechodu Čierna nad Tisou – Čop v nadväznosti na terminál v Dobrej je predložená na rokovanie vlády na základe uznesenia vlády SR č. 708/2001, ktorým sa schválilo Zameranie kontrolnej činnosti ÚV SR na II. polrok 2002. 

Cieľom kontroly bolo zistiť vecné a časové plnenie úloh z uznesení vlády vzťahujúcich sa na realizáciu medzinárodných terminálov kombinovanej dopravy nadväzne na ich súlad s parametrami podľa Dohody AGTC. V prípade zistených nedostatkov zabezpečiť prijatie opatrení na ich odstránenie.
 
Správa z kontroly obsahuje v časti A. stav plnenia úloh z uznesení vlády splatných       v  II. štvrťroku 2002 a  v časti B. výsledky kontroly plnenia úloh z uznesení vlády SR týkajúcich sa plnenia úlohy B.2. uznesenia vlády SR č. 780/1996 týkajúcej sa dostavby, resp. výstavby medzinárodných terminálov kombinovanej dopravy, úlohy B.18. uznesenia vlády SR č. 266/1997 o vytvorení podmienok pre zriadenie cestného hraničného priechodu Čierna nad Tisou – Čop v nadväznosti na terminál v Dobrej a uznesenia vlády SR č. 37/2001. 

Podľa Programu kontroly ÚV SR v rámci disponibilnej kapacity sekcie kontroly vykonal kontrolu v Ministerstve dopravy, pôšt a telekomunikácií SR, Ministerstve financií SR a Colnom riaditeľstve.

Správa z kontroly v časti A. obsahuje stav plnenia úloh z uznesení vlády splatných     v II. štvrťroku 2002. Z celkového počtu 933 termínovaných a splatných úloh v kontrolovanom období sa 16 úloh (1,7%) nesplnilo. Podiel  netermínovaných úloh predstavuje 72,1 %           na všetkých úlohách, čo znamená, že v porovnaní s predchádzajúcimi obdobiami dosiahol maximum, čo je dôsledok nedodržiavania čl. 6 ods. 2 písm. b) Smernice na prípravu a predkladanie materiálov na rokovanie vlády SR schválenej  uznesením vlády SR č. 512 z 13. júna 2001.

Výsledky kontroly vybraných úloh uznesení vlády v časti B. správy preukázali v podstate ich vecné a časové plnenie, keď kontrolované subjekty z 13-tich úloh splnili šesť, tri oneskorene, tri úlohy plnia priebežne a jedna úloha má splatnosť v budúcom období.

Vecné plnenie úloh bolo orientované najmä na výstavbu terminálu kombinovanej dopravy v Dobrej, ktorý bol ukončený s päťročným oneskorením v auguste roku 2002 z dôvodu nedostatku zdrojov ŽSR. Terminál, vybudovaný v súlade s parametrami stanovenými Dohodou AGTC, je však minimálne využívaný pre kombinovanú dopravu najmä z dôvodu neotvorenia cestného hraničného priechodu Čierna nad Tisou – Solomonovo, preto vynaložené prostriedky zo ŠR kvalifikované nie sú doposiaľ využívané efektívne. Plánovaná výstavba nových terminálov v Košiciach, Žiline a Zvolene sa bude realizovať v horizonte do roku 2010 po preukázaní ekonomickej opodstatnenosti ich výstavby a intenzívneho  využitia z hľadiska tovarovej záťaže.  Podpora štátu smerovala každoročne aj do zlepšenia štruktúry a obnovy vozňového parku železníc s cieľom dosiahnutia parametrov podľa Dohody AGTC.

Hoci zo strany SR splnením úloh uznesení vlády boli vytvorené podmienky pre zriadenie vybraných hraničných priechodov na spoločných hraniciach s Ukrajinou a Maďarskom pre neobmedzenú kamiónovú prepravu, ich prevádzkovanie sa nerealizovalo v dôsledku nesplnenia dohodnutých podmienok zo strany partnerských štátov.

V rámci vnútornej kontroly MDPT SR v roku 2001 vykonalo kontrolu dodržiavania podmienok pre poskytovanie a využitie prostriedkov zo štátneho rozpočtu na „Program podpory rozvoja kombinovanej dopravy v SR za roky 1998, 1999 a I. polrok 2000“. Vykonanou kontrolou nebolo zistené porušenie všeobecne záväzných  a interných právnych predpisov.

Na odstránenie zistených nedostatkov bolo uložené kontrolovaným subjektom prijať interné opatrenia. Z úrovne vlády odporúčame prijať opatrenia tak, ako sú tieto obsiahnuté v návrhu uznesenia. Po pripomienkovom konaní sa materiál predkladá na rokovanie vlády bez rozporu.

Predložený materiál nemá finančný, ekonomický a environmentálny vplyv na rozpočet, resp. vplyv na zamestnanosť.